               COMISIA EUROPEANĂ
            Bruxelles, 20.1.2022
            COM(2022) 20 final
            2022/0010(BUD)

            Propunere de
            DECIZIE A PARLAMENTULUI EUROPEAN ȘI A CONSILIULUI
            privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Spaniei – EGF/2021/006 ES/Cataluña automotive

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare pentru lucrătorii disponibilizați (FEG) sunt prevăzute în Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  1
                (denumit în continuare „Regulamentul FEG”).

               2.La 23 septembrie 2021, Spania a depus cererea EGF/2021/006 ES/Cataluña automotive pentru o contribuție financiară din partea FEG, ca urmare a disponibilizărilor care au avut loc în sectorul economic încadrat la diviziunea 29 a NACE Rev. 2 (Fabricarea autovehiculelor, remorcilor și semiremorcilor), în regiunea NUTS 2 Catalonia (ES51) din Spania.

               3.După evaluarea acestei cereri, Comisia a concluzionat, în conformitate cu toate dispozițiile aplicabile din Regulamentul FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2021/006 ES/Cataluña automotive

                        Statul membru

                        Spania

                        Regiunea sau regiunile vizate (nivel NUTS
                           2
                         2)

                        Catalonia (ES51)

                        Data depunerii cererii

                        23 septembrie 2021

                        Data confirmării primirii cererii

                        29 septembrie 2021

                        Data cererii de informații suplimentare

                        7 octombrie 2021

                        Termenul pentru furnizarea informațiilor suplimentare

                        29 octombrie 2021

                        Termenul pentru finalizarea evaluării

                        20 ianuarie 2022

                        Criteriul de intervenție

                        Articolul 4 alineatul (2) litera (b) din Regulamentul FEG

                        Numărul de întreprinderi vizate

                        10

                        Sectorul sau sectoarele de activitate economică

                        (Diviziunea NACE Rev. 2)
                           3

                        Diviziunea 29 (Fabricarea autovehiculelor, remorcilor și semiremorcilor)

                        Perioada de referință (șase luni):

                        1 ianuarie 2021-1 iulie 2021

                        Numărul de disponibilizări în perioada de referință (a)

                        346

                        Numărul de disponibilizări înainte sau după perioada de referință (b)

                        359

                        Numărul total de disponibilizări (a + b)

                        705

                        Numărul total de beneficiari eligibili

                        705

                        Numărul total de beneficiari vizați

                        450

                        Bugetul pentru servicii personalizate (EUR)

                        3 138 300

                        Bugetul pentru punerea în aplicare a FEG
                           4
                         (EUR)

                        150 119

                        Bugetul total (EUR)

                        3 288 419

                        Contribuția FEG (85 %) (EUR)

                        2 795 156

               EVALUAREA CERERII

               Procedura

               4.Spania a depus cererea EGF/2021/006 ES/Cataluña automotive la 23 septembrie 2021, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul FEG. Comisia a confirmat primirea cererii la 29 septembrie 2021 și a solicitat informații suplimentare din partea Spaniei la 7 octombrie 2021. Aceste informații suplimentare au fost furnizate în termen de 15 zile lucrătoare de la data cererii. Termenul de 50 de zile lucrătoare de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 20 ianuarie 2022.

               Eligibilitatea cererii

               Întreprinderile și beneficiarii în cauză

               5.Cererea se referă la 346 de lucrători disponibilizați a căror activitate a încetat în sectorul economic încadrat la diviziunea 29 a NACE Rev. 2 (Fabricarea autovehiculelor, remorcilor și semiremorcilor). Concedierile efectuate au avut loc în regiunea NUTS 2 Catalonia (ES51).

                        Întreprinderile și numărul disponibilizărilor în perioada de referință

                        Aludyne Automotive Spain SLU

                        3

                        Gruau Ibérica SLU

                        7

                        Bosch Sistemas de Frenado SLU

                        13

                        Magna Seating Spain SLU

                        1

                        Continental Automotive Spain SA

                        156

                        Nobel Plastiques Iberica SA

                        68

                        Faurencia Interior Systems España SAU

                        71

                        Robert Bosch España (fabrica din Castellet)

                        8

                        Fico Transpar SA

                        10

                        U-Shin Spain SLU

                        9

                        Numărul total de întreprinderi: 10

                        Numărul total de disponibilizări:

                        346

                        Numărul total de lucrători independenți a căror activitate a încetat:

                        0

                        Numărul total de lucrători și de lucrători independenți eligibili:

                        346

               Criteriile de intervenție

               6.Spania a depus cererea în temeiul criteriilor de intervenție prevăzute la articolul 4 alineatul (2) litera (b) din Regulamentul FEG, care prevăd încetarea activității a cel puțin 200 de lucrători disponibilizați, într-o perioadă de referință de șase luni, în întreprinderi care operează în același sector economic definit în diviziunea NACE Rev. 2 și care sunt situate într-o regiune sau în două regiuni învecinate definite la nivelul NUTS 2 ale unui stat membru. În regiunea NUTS 2 Catalonia (ES51), au fost disponibilizați 346 de lucrători.

               7.Perioada de referință de șase luni vizată în cerere este cuprinsă între 1 ianuarie 2021 și 1 iulie 2021.

               Calcularea disponibilizărilor și a cazurilor de încetare a activității

               8.Încetarea activității lucrătorilor disponibilizați în perioada de referință a fost calculată de la data încetării de facto a contractului de muncă sau de la data expirării acestuia.

               Beneficiarii eligibili

               9.Pe lângă lucrătorii deja menționați, printre beneficiarii eligibili se numără 359 de lucrători disponibilizați a căror activitate a încetat înainte sau după perioada de referință de șase luni. Toți acești lucrători și-au încetat activitatea în cele șase luni de dinaintea începerii perioadei de referință la 1 ianuarie 2021 și/sau între sfârșitul perioadei de referință și ziua anterioară adoptării prezentei propuneri. Se poate stabili o legătură clară de cauzalitate cu evenimentul care a declanșat încetarea activității lucrătorilor disponibilizați în perioada de referință.

               10.Numărul total de beneficiari eligibili este de 705.

               Evenimentele care au determinat disponibilizările și încetarea activității

               11.Evenimentul care a dus la aceste disponibilizări este decizia Nissan de a înceta activitățile și de a-și închide fabrica din Catalonia.

               12.La 27 mai 2020, Renault, Nissan și Mitsubishi și-au prezentat noul plan strategic, bazat pe un sistem de cooperare de tip „leader-follower” și pe complementaritatea dintre întreprinderi. Fiecare societate ar urma să se concentreze pe un anumit tip de vehicul, pentru fiecare segment de produs, și anume întreprinderea principală va construi un vehicul prototip (autovehiculul-lider) și vehicule-surori, cu sprijinul echipelor celorlalte societăți incluse în acest sistem. De asemenea, fiecare întreprindere se va concentra pe principalele sale regiuni. În cadrul acestui sistem, Nissan se va concentra pe China, America de Nord și Japonia, Renault pe Europa, Rusia, America de Sud și Africa de Nord, iar Mitsubishi pe Asia de Sud-Est și Oceania
                  5
               . În ziua următoare, ca urmare a scăderii constante a cotei de piață a UE în ceea ce privește producția mondială de autoturisme
                  6
               , Nissan și-a confirmat intențiile de a-și reduce prezența în Europa
                  7
                pentru a se reorienta înspre piețe mai profitabile și a anunțat închiderea fabricii sale din Barcelona
                  8
               . Închiderea s-a finalizat până la sfârșitul anului 2021.

               13.Întreprinderile enumerate la punctul 5 erau furnizori ai Nissan. Anunțul închiderii fabricii Nissan a cauzat închiderea parțială a unora dintre acești furnizori (precum Faurencia
                  9
                sau Continental) și reducerea cu 31-53 % a forței lor de muncă, în timp ce alți furnizori și-au încetat complet activitatea, cum este cazul Aludyne
                  10
               , Magna Seating
                  11
                sau Robert Bosch
                  12
               .

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               14.Industria autovehiculelor este al treilea sector ca importanță din Catalonia (după industria chimică și cea alimentară), atât în ceea ce privește cifra de afaceri, cât și ocuparea forței de muncă. Cifra de afaceri a industriei autovehiculelor (23,8 miliarde EUR) reprezintă peste 10 % din PIB-ul regiunii
                  13
               . Sectorul asigură aproximativ 143 000 de locuri de muncă (directe, indirecte și induse), ceea ce reprezintă 4,2 % din populația încadrată în muncă din Catalonia, conform datelor furnizate de Clusterul Industriei Autovehiculelor din Catalonia (CIAC)
                  14
               .

               15.Disponibilizările vizate de cererea în cauză sunt concentrate în patru teritorii din provincia Barcelona (Barcelonès, Alt Penedés, Baix Llobregat și Vallés Oriental), unde își au sediul un număr mare de întreprinderi din sectorul autovehiculelor. Desființarea locurilor de muncă în aceste regiuni a crescut în perioada 2018-2020.

               Disponibilizări în Barcelonès, Alt Penedés, Baix Llobregat și Vallés Oriental (2017 = 0)

               Sursa: SOC (serviciul public de ocupare a forței de muncă din Catalonia)
                  15

               16.Numărul lucrătorilor disponibilizați prin procedura de concediere colectivă în perioada ianuarie-iunie 2021 în Catalonia (7 993 de persoane) depășește deja numărul lucrătorilor disponibilizați în 2020 (7 936 de persoane)
                  16
               . Aproape 50 % din disponibilizările din prima jumătate a anului 2021 au avut loc în industria autovehiculelor, sectorul cel mai afectat de intensificarea procedurilor de concediere colectivă.

               17.Închiderea fabricii Nissan din Barcelona a dus la peste 2 500 de concedieri directe și la pierderea a 8 000 de locuri de muncă în rândul furnizorilor săi (3 000 în rândul furnizorilor de nivel superior, respectiv al celor care negociază direct cu producătorii de vehicule, și alte 5 000 în rândul furnizorilor de dimensiuni mai mici)
                  17
               . Asociația angajatorilor Primec estimează impactul negativ al închiderii fabricii Nissan din Barcelona la 3 600 de milioane EUR, o pierdere echivalentă cu 2,6 % din valoarea sectorului industrial din Catalonia
                  18
               .

               Aplicarea Cadrului de calitate al UE pentru anticiparea schimbărilor și restructurare (QFR)

               18.Spania a descris modul în care au fost luate în considerare recomandările prevăzute în Cadrul de calitate al UE pentru anticiparea schimbărilor și restructurare în cazul de față. Spania subliniază faptul că organismele publice monitorizează procesele de restructurare și gestionează cererile de concedieri colective, deși nu dispun de capacitatea de autorizare/refuz. Totuși, aceste organisme pot demara programe de promovare a creării de locuri de muncă în parteneriat cu organismele locale sau cu organismele publice-private (agenții de redistribuire).

               19.În perioada premergătoare disponibilizărilor, în conformitate cu legislația națională, partenerii sociali, întreprinderile și reprezentanții lucrătorilor se angajează în negocieri care vizează ajungerea la un acord cu privire la disponibilizări și la planurile de plasare pe piața muncii a personalului disponibilizat, care reprezintă o obligație legală pentru o întreprindere care concediază simultan 50 sau mai mulți lucrători. Planurile de plasare pe piața muncii a personalului disponibilizat oferă lucrătorilor asistență pentru căutarea unui loc de muncă, orientare profesională și formare profesională. Durata planurilor este de șase luni. Serviciul public de ocupare a forței de muncă din Catalonia (SOC) oferă servicii de redistribuire lucrătorilor disponibilizați care nu beneficiază de măsurile conținute în planurile de plasare pe piața muncii a personalului disponibilizat.

               20.Cele mai reprezentative organizații sindicale și patronale din Catalonia, Comisiones Obreras, UGT, Fomento del Trabajo Nacional (FOMENT) și PIMEC (Asociația IMM-urilor din Catalonia) au analizat perspectivele pieței regionale a muncii și competențele cerute de întreprinderile care oferă locuri de muncă. Acești parteneri sociali au făcut parte din grupul de lucru menit să definească pachetul de măsuri pentru care se solicită cofinanțarea din FEG.

               Complementaritatea cu acțiunile finanțate din fonduri naționale sau din fonduri ale Uniunii

               21.Spania a confirmat faptul că măsurile descrise mai jos care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               22.Pachetul coordonat de servicii personalizate completează acțiunile finanțate din alte fonduri naționale sau ale UE, cum ar fi serviciile generale oferite de SOC (sprijin pentru căutarea unui loc de muncă, consiliere și formare profesională).

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               23.Spania a indicat că mai mulți actori au sprijinit cererea FEG. A fost creat un grup de lucru cu reprezentanți, printre altele, ai SOC, CIAC și Agència per la Competitivitat de l’Empresa (ACCIÓ)
                  19
               . Grupul de lucru s-a reunit din două în două săptămâni în perioada 30 iulie 2020-14 decembrie 2020. Partenerii sociali (menționați la punctul 20) au participat, de asemenea, la acest proces. În cadrul unei reuniuni care a avut loc la 26 noiembrie 2020, partenerii sociali și-au exprimat în mod oficial sprijinul pentru măsurile FEG care urmau să fie oferite foștilor lucrători ai furnizorilor Nissan.

               Beneficiarii vizați și măsurile propuse

               Beneficiarii vizați

               24.Se estimează că numărul lucrătorilor disponibilizați care vor beneficia de măsuri va fi de 450. Defalcarea acestor lucrători în funcție de gen, grupă de vârstă și nivel de educație este următoarea:

                        Categorie

                        Numărul beneficiarilor preconizați

                        Genul:

                        Bărbați:

                        250

                        (55,6 %)

                        Femei:

                        200

                        (44,4 %)

                        Persoane non-binare

                        0

                        (0,0 %)

                        Grupa de vârstă:

                        sub 30 de ani:

                        16

                        (3,5 %)

                        30-54 de ani:

                        277

                        (61,6 %)

                        peste 54 de ani:

                        157

                        (34,9 %)

                        Nivelul de educație

                        Învățământ secundar inferior sau sub acest nivel
                           20

                        227

                        (50,4 %)

                        Studii liceale
                           21
                         sau postliceale
                           22

                        108

                        (24,0 %)

                        Învățământ terțiar
                           23

                        115

                        (25,6 %)

               Măsuri propuse

               25.Serviciile personalizate care vor fi puse la dispoziția lucrătorilor disponibilizați constau în măsurile descrise mai jos:

               –Informații generale și sesiunea de întâmpinare. Aceasta include informații generale privind programele de consiliere și de formare disponibile și privind alocațiile și stimulentele, precum și stabilirea profilului lucrătorilor. Întrucât măsura este pusă în aplicare în colaborare cu Clusterul Industriei Autovehiculelor din Catalonia, lucrătorii au posibilitatea de a-și clarifica perspectivele de carieră în sectorul autovehiculelor și de a decide dacă își perfecționează competențele și rămân în sector sau dacă se recalifică pentru a găsi un loc de muncă în alte sectoare;

               –Atelierele pregătitoare s-au axat pe diferite metodologii de căutare a unui loc de muncă și pe aspecte-cheie legate de căutarea unui loc de muncă, precum redactarea CV-urilor, interviurile de angajare și dinamica grupurilor etc., oferind, de asemenea, informații aprofundate cu privire la redistribuire, la sectoarele care necesită atestate sau certificate de competență profesională și la certificarea competențelor și a competențelor non-tehnice dobândite la locul de muncă. Pentru cei care au în vedere desfășurarea de activități independente, se organizează ateliere privind înființarea de întreprinderi;

               –Serviciile de orientare profesională sunt oferite în ședințe bilaterale cu un consilier. Împreună, consilierul și lucrătorul vor pregăti o cale personalizată către un loc de muncă sau către o activitate independentă. Nevoile de formare vor fi, de asemenea, definite în cursul acestor sesiuni;

               –Formare. Aceasta include (1) formarea privind competențele orizontale, cum ar fi dezvoltarea personală, prevenirea riscurilor profesionale, limbile străine și formarea în calitate de formatori, (2) formarea profesională în scopuri de recalificare pentru a răspunde nevoilor identificate ale pieței locale a muncii în domenii precum întreținerea clădirilor și a echipamentelor urbane, operațiunile de depozitare, logistica depozitelor, HACCP
                  24
               , siguranța alimentară, manipularea alimentelor etc. și (3) formarea profesională în scopuri de perfecționare pentru a ține seama de competențele cerute în sectorul autovehiculelor, cum ar fi tehnicile de sudură (TIG
                  25
               , MIG/MAG
                  26
               , tehnici de sudură automată, tehnici speciale de sudură etc.), design industrial (proiectare mecanică 2D și 3D, CAD, integrarea sistemelor CAD-CAM
                  27
               ), operațiuni de mecanică generală (programare CNC
                  28
               , interpretarea planurilor CNC, operator și preparator instrumente etc.) și mentenanță (automatizare electrică, hidraulică și pneumatică, automatizări programabile, întreținerea sistemelor de rulare și de transmisie, întreținerea vehiculelor hibride și electrice etc.) și (4) stagii în întreprinderi, cu scopul de a facilita o experiență de formare într-un mediu de lucru real;

               –Sprijin antreprenorial. În scopul dezvoltării unor proiecte viabile de afaceri sau de activități independente, lucrătorii interesați să devină independenți primesc sprijin sub formă de formare și tutorat personalizat pe tot parcursul procesului de înființare a unei întreprinderi. Acestea pot include aspecte legate de planificare, studii de fezabilitate, planuri de afaceri, precum și sprijin în ceea ce privește identificarea posibilităților de finanțare etc;

               –Înființarea de întreprinderi. Lucrătorii care își încep propria afacere sau o activitate independentă primesc până la 5 000 EUR pentru a acoperi costurile de înființare;

               –Asistență în vederea căutării intensive a unui loc de muncă, inclusiv cercetarea activă a oportunităților locale și regionale de angajare (inclusiv pentru lucrătorii independenți) și plasarea forței de muncă;

               –Sprijin după reintegrarea profesională. Lucrătorii reintegrați profesional sunt sprijiniți în cursul primelor luni la locul de muncă pentru a preîntâmpina eventualele probleme;

               –Stimulente. Există diverse măsuri de stimulare. (1) Se prevede o contribuție la cheltuielile de deplasare. Suma se calculează pe zi de participare și va ține seama de tipul deplasării, respectiv urbană sau interurbană. (2) Stimulente pentru plasarea pe piața muncii a personalului disponibilizat. Persoanele care se întorc în câmpul muncii vor primi 350 EUR pe lună pe o perioadă de cel mult trei luni. Acest stimulent este conceput pentru a încuraja reîncadrarea rapidă în muncă și pentru a determina lucrătorii în vârstă să rămână pe piața muncii. (3) Indemnizația de stagiu. Lucrătorii care efectuează stagii în întreprinderi primesc 10 EUR pe ora de stagiu. (4) Contribuția la cheltuielile pentru îngrijitorii persoanelor aflate în întreținere. Lucrătorii cu responsabilități de îngrijire (față de copii, persoane în vârstă sau persoane cu handicap) primesc până la 20 EUR pentru fiecare zi de participare la măsuri. Această sumă are rolul de a acoperi cheltuielile suplimentare suportate de participanții cu responsabilități de îngrijire pentru a participa la măsuri.

               26.Măsurile au fost planificate pentru a fi în conformitate cu Strategia privind economia circulară a Spaniei
                  29
                și cu Strategia pentru dezvoltarea durabilă a Cataloniei
                  30
               . Formarea orizontală privind competențele digitale și unele dintre cursurile de perfecționare/recalificare planificate răspund cerinței de diseminare a competențelor necesare în era industrială digitală și într-o economie eficientă din punctul de vedere al utilizării resurselor, în conformitate cu articolul 7 alineatul (2) din Regulamentul FEG. În acest scop, s-a ținut seama de următoarele studii: Capacitats i tecnologies vinculades a la indústria 4.0 a Catalunya
                  31
                și Competències i necessitats formatives del sector de l’automoció a Catalunya
                  32
               .

               27.Acțiunile propuse constituie măsuri active pe piața muncii în cadrul măsurilor eligibile prevăzute la articolul 7 din Regulamentul FEG. Aceste acțiuni nu înlocuiesc măsurile pasive de protecție socială.

               28.În ceea ce privește activitățile deja întreprinse pentru asistarea lucrătorilor disponibilizați, Spania a comunicat că lucrătorii care au dreptul la planuri de plasare pe piața muncii a personalului disponibilizat
                  33
                au beneficiat deja de acestea și că SOC le-a oferit lucrătorilor acces la serviciile sale generale (sprijin pentru căutarea unui loc de muncă, consiliere și formare profesională).

               29.Spania a furnizat informațiile necesare privind măsurile care sunt obligatorii pentru întreprinderile vizate în temeiul legislației naționale sau în temeiul contractelor colective de muncă. Spania a confirmat că respectivele măsuri nu vor fi înlocuite de o contribuție financiară din partea FEG.

               Bugetul estimat

               30.Costurile totale estimate sunt de 3 288 419 EUR, incluzând cheltuieli pentru servicii personalizate de 3 138 300 EUR și cheltuieli pentru activitățile de pregătire, gestionare, informare și publicitate, control și raportare de 150 119 EUR.

               31.Contribuția financiară totală solicitată din partea FEG este de 2 795 156 EUR (85 % din costurile totale).

               32.Prefinanțarea și cofinanțarea națională sunt asigurate de SOC.

                        Măsuri

                        Numărul de participanți estimat

                        Costul estimat per participant
                        (în EUR)
                           34

                        Costuri totale estimate

                        (în EUR)
                           35

                        Servicii personalizate [măsuri în temeiul articolului 7 alineatul (2) litera (a) din Regulamentul FEG]

                        Informații generale pentru beneficiarii eligibili și sesiunea de întâmpinare
                           (acogida y diagnóstico inicial)

                        450

                        70

                        31 500

                        Ateliere pregătitoare
                           (medidas de sensibilización-talleres preparatorios)

                        200

                        250

                        50 000

                        Orientare profesională
                           (programa de orientación laboral)

                        450

                        472

                        212 500

                        Formare
                           (programa de formación)

                        400

                        3 104

                        1 241 500

                        Sprijin antreprenorial
                           (escuela de emprendedores y asesoría del emprendedor)

                        50

                        1 300

                        65 000

                        Înființarea de întreprinderi
                           (incentivo a la constitución de negocios)

                        20

                        5 000

                        100 000

                        Asistență în vederea căutării intensive a unui loc de muncă
                           (prospección laboral)

                        300

                        1 300

                        390 000

                        Sprijin după reintegrarea profesională
                           (seguimiento en el empleo)

                        200

                        250

                        50 000

                        Subtotal (a):

                        Procent din pachetul de servicii personalizate

                        –

                        2 140 500

                        (68,21 %)

                        Alocații și stimulente [măsuri în temeiul articolului 7 alineatul (2) litera (b) din Regulamentul FEG]

                        Stimulente
                           (beca desplazamiento, insercción laboral por cuenta aj ena, conciliación, y beca prácticas en empresa)

                        450

                        2 217

                        997 800

                        Subtotal (b):

                        Procent din pachetul de servicii personalizate:

                        –

                        997 800

                        (31,79 %)

                        Activități în temeiul articolului 7 alineatul (5) din Regulamentul FEG

                        1. Activități de pregătire

                        –

                        14 678

                        2. Gestionare

                        –

                        85 087

                        3. Informare și publicitate

                        –

                        35 615

                        4. Control și raportare

                        –

                        14 739

                        Subtotal (c):

                        Procent din costurile totale:

                        –

                        150 119

                        (4,57 %)

                        Costuri totale (a + b + c):

                        –

                        3 288 419

                        Contribuția FEG (85 % din costurile totale)

                        –

                        2 795 156

               33.Costurile măsurilor identificate în tabelul de mai sus ca măsuri în temeiul articolului 7 alineatul (2) litera (b) din Regulamentul FEG nu depășesc 35 % din costurile totale ale pachetului coordonat de servicii personalizate. Spania a confirmat că aceste măsuri sunt condiționate de participarea activă a beneficiarilor vizați la activități de căutare a unui loc de muncă sau de formare.

               34.Spania a confirmat că toate costurile investițiilor pentru activități independente, înființarea de întreprinderi și preluarea întreprinderilor de către angajați nu vor depăși 22 000 EUR per beneficiar.

               Perioada de eligibilitate a cheltuielilor

               35.Spania a început furnizarea serviciilor personalizate către beneficiarii vizați la 17 ianuarie 2022. Prin urmare, cheltuielile aferente măsurilor vor fi eligibile pentru o contribuție financiară din FEG de la 17 ianuarie 2022 pentru o perioadă de 24 de luni de la data intrării în vigoare a deciziei de finanțare.

               36.Spania a început plata cheltuielilor administrative pentru punerea în aplicare a FEG la 30 iulie 2020. Prin urmare, cheltuielile pentru activitățile de pregătire, gestionare, informare și publicitate, control și raportare sunt eligibile pentru o contribuție financiară din FEG de la 30 iulie 2020 pentru o perioadă de 31 de luni de la data intrării în vigoare a deciziei de finanțare.

               Sistemele de gestionare și control

               37.Cererea conține o descriere a sistemului de gestionare și control, care precizează responsabilitățile organismelor implicate. Spania a notificat Comisiei faptul că aceleași organisme care asigură gestionarea și controlul finanțărilor din Fondul social european Plus vor gestiona și controla și contribuția financiară în discuție. SOC va fi organismul intermediar pentru autoritatea de management.

               Angajamentele asumate de statul membru în cauză

               38.Spania a oferit toate garanțiile necesare cu privire la următoarele aspecte:

               –în contextul accesului la măsurile propuse și al punerii în aplicare a acestora, vor fi respectate principiile egalității de tratament și nediscriminării;

               –au fost respectate cerințele prevăzute de legislația națională și de legislația UE în ceea ce privește concedierile colective;

               –întreprinderile care și-au continuat activitatea după efectuarea concedierilor și-au respectat obligațiile legale și au luat măsurile adecvate pentru lucrătorii lor;

               –se va evita orice fel de dublă finanțare;

               –contribuția financiară din partea FEG va respecta normele procedurale și de fond ale Uniunii privind ajutoarele de stat.

               IMPLICAȚIILE BUGETARE

               Propunerea bugetară

               39.FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027
                  36
               .

               40.După examinarea cererii în conformitate cu condițiile stabilite la articolul 13 alineatele (1) și (2) din Regulamentul FEG și luând în considerare numărul de beneficiari vizați, măsurile propuse și costurile estimate, Comisia propune mobilizarea FEG pentru suma de 2 795 156 EUR, reprezentând 85 % din costurile totale ale măsurilor propuse, cu scopul de a furniza o contribuție financiară ca răspuns la cererea menționată.

               41.Decizia propusă privind mobilizarea FEG va fi adoptată în comun de Parlamentul European și de Consiliu, în conformitate cu punctul 9 din Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  37
               .

               Acte conexe

               42.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 2 795 156 EUR către linia bugetară relevantă.

               43.Concomitent cu adoptarea prezentei propuneri de decizie privind mobilizarea FEG, Comisia a adoptat o decizie privind o contribuție financiară, care constituie o decizie de finanțare în sensul articolului 110 din Regulamentul financiar
                  38
               . Respectiva decizie de finanțare va intra în vigoare la data la care Comisiei i se notifică aprobarea transferului bugetar de către Parlamentul European și Consiliu.

               2022/0010 (BUD)

               Propunere de

               DECIZIE A PARLAMENTULUI EUROPEAN ȘI A CONSILIULUI

               privind mobilizarea Fondului european de ajustare la globalizare pentru lucrătorii disponibilizați în urma unei cereri din partea Spaniei – EGF/2021/006 ES/Cataluña automotive

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) 2021/691 al Parlamentului European și al Consiliului din 28 aprilie 2021 privind Fondul european de ajustare la globalizare pentru lucrătorii disponibilizați (FEG) și de abrogare a Regulamentului (UE) nr. 1309/2013
                  39
               , în special articolul 15 alineatul (1),

               Având în vedere Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii
                  40
               , în special punctul 9,

               având în vedere propunerea Comisiei Europene,

               întrucât:

               (1)Fondul european de ajustare la globalizare pentru lucrătorii disponibilizați (FEG) urmărește să dea dovadă de solidaritate și să promoveze locuri de muncă decente și durabile în Uniune, oferind sprijin lucrătorilor disponibilizați și lucrătorilor independenți a căror activitate a încetat în cazul unor evenimente majore de restructurare și ajutându-i să revină cât mai curând posibil la locuri de muncă decente și durabile.

               (2)FEG nu trebuie să depășească un cuantum anual maxim de 186 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului
                  41
               .

               (3)La 23 septembrie 2021, Spania a depus o cerere de mobilizare a FEG pentru disponibilizările lucrătorilor care au avut loc în sectorul economic încadrat, în conformitate cu Nomenclatorul statistic al activităților economice din Uniunea Europeană („NACE”)
                  42
               , a doua revizuire, la diviziunea 29 (Fabricarea autovehiculelor, remorcilor și semiremorcilor) în regiunea de nivel 2 potrivit nomenclatorului comun al unităților teritoriale de statistică („NUTS”)
                  43
                Catalonia (ES51) din Spania. Cererea a fost completată cu informații suplimentare furnizate în conformitate cu articolul 8 alineatul (5) din Regulamentul (UE) 2021/691. Această cerere îndeplinește condițiile pentru o contribuție financiară din partea FEG, astfel cum sunt prevăzute la articolul 13 din Regulamentul (UE) 2021/691.

               (4)Prin urmare, FEG ar trebui mobilizat pentru a se furniza o contribuție financiară în valoare de 2 795 156 EUR ca răspuns la cererea depusă de Spania.

               (5)Pentru a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2022, se mobilizează Fondul european de ajustare la globalizare pentru lucrătorii disponibilizați pentru a se furniza suma de 2 795 156 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  44*.

               Adoptată la Bruxelles,

                  Pentru Parlamentul European,
                        Pentru Consiliu,

                  Președintele
                        Președintele

                     (1)

                        JO L 153, 3.5.2021, p. 48.

                     (2)

                        Regulamentul delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) (JO L 270, 24.10.2019, p. 1).

                     (3)

                        JO L 393, 30.12.2006, p. 1.

                     (4)

                        În conformitate cu articolul 7 al cincilea paragraf din Regulamentul (UE) 2021/691.

                     (5)

                  Groupe Renault – Alliance, comunicatul de presă din 27 mai 2020

                  https://www.elmundo.es/motor/2020/05/27/5ece193ffc6c83c0408b4596.html
                  .

                     (6)

                        Potrivit Organizației Internaționale a Producătorilor de Autovehicule (OICA), în ultimele două decenii (1999-2019), UE a pierdut constant cote de piață în ceea ce privește producția de autoturisme. În 1999, UE era lider mondial în acest sector, deținând o cotă de 40,7 % din producția mondială de autoturisme; în 2019, cota UE scăzuse până la 23,6 %.

                     (7)

                  https://www.reuters.com/article/us-nissan-restructuring-exclusive-idUSKBN22R1NX
                  .

                     (8)

                  https://latribunadeautomocion.es/2020/05/uchida-nissantenemos-la-intencion-de-cerrar-barcelona-en-diciembre-de-2020/?v=d3dcf429c679
                  .

                     (9)

                        Total lucrători concediați – 160: 89 în perioada iunie-decembrie 2020 și 71 în perioada de referință ianuarie-iulie 2021.

                     (10)

                        Aludyne și-a concediat întreaga forță de muncă, respectiv 79 de lucrători în perioada iunie-decembrie 2020 și 3 lucrători în perioada de referință.

                     (11)

                        Magna Seating Spain și-a concediat întreaga forță de muncă, respectiv 57 de lucrători în perioada iunie-decembrie 2020 și 1 lucrător în perioada de referință.

                     (12)

                        Robert Bosch España (fabrica din Castellet) și-a concediat întreaga forță de muncă, respectiv 293 de lucrători în perioada iunie-decembrie 2020 și 8 lucrători în perioada de referință.

                     (13)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html
                  .

                     (14)

                  Clusterul Industriei Autovehiculelor din Catalonia (CIAC)
                   este o organizație non-profit, deschisă întreprinderilor cu sediul în Catalonia care operează în sectorul autovehiculelor și care desfășoară activități de cercetare, dezvoltare și inovare. Obiectivul principal al CIAC este de a consolida competitivitatea industriei automobilelor.

                     (15)

                  Servei Públic d'Ocupació de Catalunya
                  .

                     (16)

                        https://www.elperiodico.com/es/economia/20210611/ola-repunta-catalunya-7-993-11816139.

                     (17)

                  https://www.lavanguardia.com/economia/20201111/49392567462/nissan-barcelona-crisis-impacto-cierre-fabricas-plantas.html
                  .

                     (18)

                  https://www.economiadigital.es/empresas/nissan-industria-catalana-pierde-3600-millones-cierre_20067534_102.html
                  .

                     (19)

                        ACCIÓ este agenția catalană pentru competitivitatea întreprinderilor.

                     (20)

                        ISCED 0-2.

                     (21)

                        ISCED 3.

                     (22)

                        ISCED 4.

                     (23)

                        ISCED 5-8.

                     (24)

                        Analiza riscurilor și punctele critice de control (HACCP) este o metodă recunoscută la nivel internațional de identificare și gestionare a riscurilor legate de siguranța alimentară.

                     (25)

                        Sudare cu tungsten în gaz inert (TIG).

                     (26)

                        Sudare cu arc în gaz inert (MIG) și sudare cu arc în gaz activ (MAG).

                     (27)

                        CAD/CAM este abrevierea folosită pentru computer-aided design și computer-aided manufacturing (proiectare asistată de calculator și fabricare asistată de calculator).

                     (28)

                        Programarea CNC (programarea prin control numeric computerizat) este utilizată de producători pentru a crea instrucțiuni de program prin care computerele controlează o mașină-unealtă. CNC este utilizat extensiv în procesul de fabricație și îmbunătățește automatizarea și flexibilitatea.

                     (29)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/
                  .

                     (30)

                  Estrategia para el desarrollo sostenible de Cataluña
                  .

                     (31)

                  Capacitats i tecnologies vinculades a la indústria 4.0 a Catalunya
                  .

                     (32)

                  Competències i necessitats formatives del sector de l’automoció a Catalunya
                  .

                     (33)

                        Planurile de plasare pe piața muncii a personalului disponibilizat reprezintă o obligație legală pentru o întreprindere care concediază simultan 50 sau mai mulți lucrători. Aceste planuri oferă lucrătorilor asistență pentru căutarea unui loc de muncă, orientare profesională și formare profesională. Durata planurilor este de șase luni.

                     (34)

                        Pentru a se evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Spania.

                     (35)

                        Totalul nu corespunde din cauza rotunjirii.

                     (36)

                        JO L 433I, 22.12.2020, p. 11.

                     (37)

                        JO L 433I, 22.12.2020, p. 29.

                     (38)

                        Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).

                     (39)

                        JO L 153, 3.5.2021, p. 48.

                     (40)

                        JO L 433I, 22.12.2020, p. 29.

                     (41)

                        Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 (JO L 433I, 22.12.2020, p. 11).

                     (42)

                        Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

                     (43)

                        Regulamentul delegat (UE) 2019/1755 al Comisiei din 8 august 2019 de modificare a anexelor la Regulamentul (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) (JO L 270, 24.10.2019, p. 1).

                     (44)
                  *
                        Data urmează a fi introdusă de către Parlament înainte de publicarea în JO.